स्कन्दपुराणम्/खण्डः १ (माहेश्वरखण्डः)/केदारखण्डः/अध्यायः २१
॥लोमश उवाच॥	
वर्द्धमाना तदा साध्वी रराज प्रतिवासरम्॥	
अष्टवर्षा यदा जाता हिमालयगृहे सती॥ २१.१ ॥	
महेशो हिमवद्द्रोण्यां तताप परमं तपः॥	
सर्वैर्गणैः परिवृतो वीरभद्रादिभिस्तदा॥ २१.२ ॥	
एतत्तपो जुषाणं तं महेशं हिमवान्ययौ॥	
तत्पादपल्लवं द्रष्टुं पार्वत्या सह बुद्धिमान्॥ २१.३ ॥	
यावत्समागतो द्रष्टं नंदिनासौ निवारितः॥	
द्वारि स्थिते च तदा क्षणमेकं स्थिरोऽभवत्॥ २१.४ ॥	
पुनर्विज्ञापयामास नंदिना हिमवान्गिरिः॥	
विज्ञप्तो नंदिना शंभुरचलो द्रष्टुमागतः॥ २१.५ ॥	
तदाकर्ण्य वचस्तस्य नंदिनः परमेश्वरः॥	
आनयस्व गिरिं चात्र नंदिनं वाक्यमब्रवीत्॥ २१.६ ॥	
तथेति मत्वा नंदी तं पर्वतं च हिमाचलम्॥	
आनयामास स तथा शंकरं लोकशंकरम्॥ २१.७ ॥	
दृष्ट्वा तदानीं सकलेश्वरं प्रभुं तपो जुषाणं विनिमीलितेक्षणम्॥ २१.८ ॥	
कपर्द्धिनं चंद्रकलाविभूषणं वेदांतवेद्यं परमात्मनि स्थितम्॥	
ववंद शीर्ष्णा च तदा हिमाचलः परां मुदं प्रापदहीनसत्त्वः॥ २१.९ ॥	
उवाच वाक्यं जगदेकमंगलं हिमालयो वाक्यविदां वरिष्ठः॥ २१.१० ॥	
सभाग्योऽहं महादेव प्रसादात्तव शंकर॥	
प्रत्यहं चागमिष्यामि दर्शनार्थं तव प्रभो॥ २१.११ ॥	
अनया सह देवेश अनुज्ञां दातुर्महसि॥	
श्रुत्वा तु वचनं तस्य देवदेवो महेश्वरः॥ २१.१२ ॥	
आगंतव्यं त्वया नित्यं दर्शनार्थं ममाचल॥	
कुमारीं च गृहे स्थाप्य नान्यथा मम दर्शनम्॥ २१.१३ ॥	
अचलः प्रत्युवाचेदं गिरिशं नतकंधरः॥	
कस्मान्मयानया सार्द्धं नागंतव्यं तदुच्यताम्॥	
अचलं च व्रीत शंभुः प्रहसन्वाक्यमब्रवीत्॥ २१.१४ ॥	
इयं कुमारी सुश्रोणी तन्वी चारुप्रभाषिणी॥	
नानेतव्या मत्समीपे वारयामि पुनः पुनः॥ २१.१५ ॥	
एतच्छ्रुत्वा वचनं तस्य शंभोर्निरामयं निःस्पृहनिष्ठुरं वा॥	
तपस्विनोक्तं वचनं निशम्य उवाच गौरी च विहस्य शंभुम्॥ २१.१६ ॥	॥गौर्युवाच॥	
तपःशक्त्यान्वितः शंभो करोषि विपुलं तपः॥	
तव बुद्धिरियं जाता तपस्तप्तुं महात्मनः॥ २१.१७ ॥	
कस्त्वं का प्रकृतिः सूक्ष्मा भगवंस्तद्विमृश्यताम्॥	
पार्वत्यास्तद्वचः श्रुत्वा महेशो वाक्यमब्रवीत्॥ २१.१८ ॥	
तपसा परमेणैव प्रकृतिं नाशयाम्यहम्॥	
प्रकृत्या रहितः सुभ्रु अहं तिष्ठमि तत्त्वतः॥	
तस्माच्च प्रकृते सिद्धैर् कार्यः संग्रहः क्वचित्॥ २१.१९ ॥	
॥पार्वत्युवाच॥	
यदुक्तं परया वाचा वचननं शंकर त्वया॥	
सा किं प्रकृति र्नैव स्यादतीतस्तां भवान्कथम्॥ २१.२० ॥	
यच्छृणोपि यदश्रासि यच्च पश्यसि शंकर॥	
वाग्वादेन च किं कार्यमस्माके चाधुना प्रभो॥ २१.२१ ॥	
तत्सर्वं प्रकृतेः कार्यं मिथ्यावादो निर्र्थकः॥	
प्रकृतेः परतो भूत्वा किमर्थं तप्यते तपः॥ २१.२२ ॥	
त्वया शंभोऽधुना ह्यस्मिन्गिरौ हिमवति प्रभो॥	
प्रकृत्या मिलितोऽसि त्वं न जानासि हि शंकर॥ २१.२३ ॥	
वाग्वादेन च किं कार्यमस्माकं चाधुना प्रभो॥	
प्रकृतेः परतस्त्वं च यदि सत्यं वचस्तव॥	
तर्हि त्वया न भेतव्यं मम शंकर संप्रति॥ २१.२४ ॥	
प्रहस्य भगवान्देवो गिरिजां प्रत्युवाच ह॥ २१.२५ ॥	॥महादेव उवाच॥	
प्रत्यहं कुरु मे सेवां गिरिजे साधुभाषिणि॥ २१.२७ ॥	
इत्येवमुक्त्वा गिरिजां महेशो हिमालयं वाक्यमथो बभाषे॥	
अत्रैव सोऽहं तपसा परेण चरामि भूम्यां परमार्थभावः॥ २१.२७ ॥	
तपस्तप्तुमनुज्ञा मे दातव्या पर्वताधिप॥	
अनुज्ञया विना किंचित्तपः कर्तुं न पार्यते॥ २१.२८ ॥	
एतच्छ्रुत्वा वचस्तस्य देवदेवस्य शूलिनः॥	
प्रहस्य हिमवाञ्छंभुमिदं वचनमब्रवीत्॥ २१.२९ ॥	
त्वदीयं हि जगत्सर्वं सदेवासुरमानुषम्॥	
किमहं तु महादेव तुच्छो भूत्वा ददामि ते॥ २१.३० ॥	
एवमुक्तो हिमवता शंकरो लोकशंकरः॥	
प्रहस्य गिरिराजं तं याहीति प्राह सादरम्॥ २१.३१ ॥	
शंकरेणाब्यनुज्ञातः स्वगृहं हिमवान्ययौ॥	
सार्द्धं गिरिजया सोऽपि प्रत्यहं दर्शने स्थितः॥ २१.३२ ॥	
एवं कतिपयः कालो गतश्चोपासनात्तयोः॥ २१.३३ ॥	
सुतापित्रोश्च तत्रैव शंकरो दुरतिक्रमः॥	
पार्वतीं प्रति तत्रैव चिंतामापेदिरे सुराः॥ २१.३४ ॥	
ते चिंत्यमानाश्च सुरास्तदानीं कथं महेशो गिरिजां समेष्यति॥	
किं कार्यमद्यैव वयं च कुर्मो बृहस्पते तत्कथयस्व मा चिरम्॥ २१.३५ ॥	
बृहस्पतिरुवाचेदं महेंद्रं प्रति सद्वचः॥	
एवमेतत्त्वया कार्यं महेंद्र श्रूयतां तदा॥ २१.३६ ॥	
एतत्कार्यं मदनेनैव राजन्नान्यः समर्थो भविता त्रिलोके॥	
विप्लावितं तापसानां तपो हि तस्मात्त्वरात्प्रार्थनीयो हि मारः॥ २१.३७ ॥	
गुरोर्वचनमाकर्ण्य आह्वयन्मदनं हरिः॥	
आह्वानादाजगामाथ मदनः कार्यसाधकः॥ २१.३८ ॥	
रत्या समेतः सह माधवेन स पुष्पधन्वा पुरतः सभायाम्॥	
महेंद्रमागम्य उवाच वाक्यं सगर्वितं लोकमनोहरं च॥ २१.३९ ॥	
अहमाकारितः कस्माद्ब्रूहि मेऽद्य शचीपते॥	
किं कार्यं करवाण्यद्य कथ्यतां मा विलंबितम्॥ २१.४० ॥	
मम स्मरणमात्रेण विभ्रष्टा हि तपस्विनः॥	
त्वमेव जानासि हरे मम वीर्यपराक्रमौ॥ २१.४१ ॥	
मम वीर्यं च जानाति शक्तेः पुत्रः पराशरः॥	
एवं चानये च बहवो भृग्वाद्य ऋषयो ह्यमी॥ २१.४२ ॥	
गुरुरप्यभिजानाति भार्योतथ्यस्य चैव हि॥	
तस्यां जातो भरद्वाजो गुरुणा संकरो हि सः॥ २१.४३ ॥	
भरद्वाजो महाभाग इत्युवाच गुरुस्तदा॥	
जानाति मम वीर्यं च शौर्यं चैव प्रजापतिः॥ २१.४४ ॥	
क्रोधो हि मम बंधुश्च महाबलपरक्रमः॥	
उभाभ्यां द्रावितं विश्वं जंगमाजंगमं महत्॥	
ब्रह्मादिस्तंबपर्यंतं प्लावितं सचराचरम्॥ २१.४५ ॥	
॥देवा ऊचुः॥ 	
मदनद्वं समर्थोसि अस्माञ्जेतुं सदैव हि॥	
महेशं प्रति गच्छाशु सुरकार्यार्थसिद्धये॥	
पार्वत्या सहितं शंभुं कुरुष्वाद्य महामते॥ २१.४६ ॥	
एवमभ्यर्थितो देवैर्मदनो विश्वमोहनः॥	
जगाम त्वरितो भूत्वा अप्सरोभिः समन्वितः॥ २१.४७ ॥	
ततो जगामाशु महाधनुर्द्धरो विस्फार्य चापं कुसुमान्वितं महत्॥	
तथैव बाणांश्च मनोरमांश्च प्रगृह्य वीरो भुवनैकजेता॥	
तस्मिन्हिमाद्रौ परिदृश्यमानोऽवनौ स्मरो योधयतां वरिष्ठः॥ २१.४८ ॥	
तत्रागता तदा रंभा उर्वशी पुंजिकस्थली॥	
सुम्लोचा मिश्रकेशी च सुभगा च तिलोत्तमा॥ २१.४९ ॥	
अन्याश्च विविधाः जाताः साहाय्ये मदनस्य च॥	
अप्सरसो गणैर्दृष्टा मदनेन सहैव ताः॥ २१.५० ॥	
सर्वे गणाश्च सहसा मदनेन विमोहिताः॥	
भृंगिणा च तदा रंभा चण्डेन सह चोर्वशी॥ २१.५१ ॥	
मेनका वीरभद्रेण चण्डेन पुंजिकस्थली॥	
तिलोत्तमादयस्तत्र संवृताश्च गणैस्तदा॥ २१.५२ ॥	
अमत्तभूतैर्बहुभिस्त्रपां त्यक्त्वा मनीषिभिः॥	
अकाले कोकिला भिश्च व्याप्तामासीन्महीतलम्॥ २१.५३ ॥	
अशोकाश्चंपकाश्चूता यूथ्यश्चैव कदंबकाः॥	
नीषाः प्रियालाः पनसा राजवृक्षाश्चरायणाः॥ २१.५४ ॥	
द्राक्षावल्लयः प्रदृश्यंते बहुला नागकेशराः॥	
तथा कदल्यः केतक्यो भ्रमरैरुपशोभिताः॥ २१.५५ ॥	
मत्ता मदनसंगेन हंसीभिः कलहंसकाः॥	
करेणुभिर्गजाह्यासञ्छिखंडीभिः शिखंडिनः॥ २१.५६ ॥	
निष्कामा ह्यतुरा ह्यासञ्छिवसंपर्कजैर्गुणैः॥	
अकस्माच्च तथाभूतं कथं जातं विमृश्य च॥ २१.५७ ॥	
शैलादो हि महातेजा नंदी ह्यमितविक्रमः॥	
रक्षसं विबुधानां वा कृत्यमस्तीत्यचिंतयत्॥ २१.५८ ॥	
एतस्मिन्नंतरे तत्र मदनो हि धनुर्द्धरः॥	
पंचबाणान्समारोप्य स्वकीये धनुषि द्विजाः॥	
तरोश्छायां समाश्रित्य देवदारुगतां तदा॥ २१.५९ ॥	
निरीक्ष्य शंभुं परमासने स्तितं तपो जुषाणं परमेष्ठिनां पतिम्॥	
गंगाधरं नीलतमालकंठं कपर्दिनं चन्द्रकलासमेतम्॥ २१.६० ॥	
भुजंगभोगांकितसर्वगात्रं पंचाननं सिंहविशालविक्रमम्॥	
कर्पूरगौरे परयान्वितं च स वेद्धुकामो मदनस्तपस्विनम्॥ २१.६१ ॥	
दुरासदं दीप्तिमतां वरिष्ठं महेशमुग्रं सह माधवेन॥	
यावच्छिवं वेद्धुकामः शरेण तावद्याता गिरिजा विश्वमाता॥	
सखीजनैः संवृता पूजनार्थं सदाशिवं मंगलं मंगलानाम्॥ २१.६२ ॥	
कनककुसुममालां संदधे नीलकंठे सितकिरणमनोज्ञादुर्ल्लभा सा तदानीम्॥	
स्मितविकसितनेत्रा चारुवक्त्रं शिवस्य सकलजननित्री वीक्षमाणा बभूव॥ २१.६३ ॥	
तावद्विद्धः शरेणैव मोहनाख्येन चत्वरात्॥	
विध्यमानस्तदा शंभुः शनैरुन्मील्य लोचने॥	
ददर्श गिरिजां देवोब्धिर्यथा शशिनः कलाम्॥ २१.६४ ॥	
चारुप्रसन्नवदनां बिंबोष्ठीं सस्मितेक्षणाम्॥	
सुद्विजामग्निजां तन्वीं विशालवदनोत्सवाम्॥ २१.६५ ॥	
गौरीं प्रसन्नमुद्रां च विश्वमोहनमोहनाम्॥	
यया त्रिलोकरचना कृता ब्रह्मादिभिः सह॥ २१.६६ ॥	
उत्पत्तिपालनविनाशकरी च या वै कृत्वाग्रतः सत्त्वरजस्तमांसि॥	
सा चेतनेन ददृशे पुरतो हरेण संमोहनी सकलमंगलमंगलैका॥ २१.६७ ॥	
तां निरीक्ष्य भवो देवो गिरिजां लोकपावनीम्॥	
मुमोह दर्शनात्तस्या मदनेनातुरीकृतः॥	
विस्मयोत्फुल्लनयनो बभूव सहसा शिवः॥ २१.६८ ॥	
एवं विलोकमानोऽसौ देवदेवो जगत्पतिः॥	
मनसा दूयमानेन इदमाह सदाशिवः॥ २१.६९ ॥	
अनया मोहितः कस्मात्तपःस्थोऽहं निरामयः॥	
कुतः कस्माच्च केनेदं कृतमस्ति ममाप्रियम्॥ २१.७० ॥	
ततो व्यलोकयच्छंभुर्द्दिक्षु सर्वासु सादरम्॥	
तावद्दृष्टो दक्षिणस्यां दिशि ह्यात्तशरासनः॥ २१.७१ ॥	
चक्रीकृतधनुः सज्जं चक्रे बेद्धुं सदाशिवम्॥	
यावत्पुनः संधयति मदनो मदनांतकम्॥	
तावद्दृष्टो महेशेन सरोषेण तदा द्विजाः॥ २१.७२ ॥	
निरीक्षितस्तृतीयेन चक्षुषा परमेण हि॥	
मदनस्तत्क्षणादेव ज्वालामालावृतोऽभवत्॥	
हाहाकारो महानासीद्देवानां तत्र पश्यताम्॥ २१.७३ ॥	॥देवा ऊचुः॥	
देवदेव महादेव देवानां वरदो भव॥	
गिरिजायाः सहायार्थं प्रेषितो मदनोऽधुना॥ २१.७४ ॥	
वृथा त्वयाथ दग्धोऽसौ मदनो हि महाप्रभः॥ २१.७५ ॥	
त्वया हि कार्यं जगदेकबंधो कार्यं सुराणां परमेण वर्चसा॥	
अस्यां समुत्पत्स्यति देव शंभो तेनैव सर्वं भवतीह कार्यम्॥ २१.७६ ॥	
तारकेण महादेव देवाः संपीडिता भृशम्॥	
तदर्थं जीवितं चास्य दत्त्वा च गिरिजां प्रभो॥ २१.७७ ॥	
वरयस्व महाभाग देवाकार्ये भव क्षमः॥	
गजासुरात्तवया त्राता वयं सर्वे दिवौकसः॥ २१.७८ ॥	
कालकूटाच्च नूनं हि रक्षिताः स्मो न चान्यथा॥	
भस्मासुराच्च सर्वेश त्वया त्राता न संशयः॥ २१.७९ ॥	
मदनोयं समायातः सुराणां कार्यसिद्धये॥	
तस्मात्त्वया रक्षणीय उपकारः परो हि नः॥ २१.८० ॥	
विना तेन जगत्सर्वं नाशमेष्यति शंकर॥	
निष्कामस्त्वं कथं शंभो स्वबुद्ध्या च विमृस्यताम्॥ २१.८१ ॥	
तदोवाच रुषाविष्टो देवान्प्रति महेश्वरः॥	
विना कामेन भो देवा भवितव्यं न चान्यथा॥ २१.८२ ॥	
यदाःकामं पुरस्कृत्य सर्वे देवाः सवासवाः॥	
पदभ्रष्टाश्च दुःखेन व्याप्ता दैन्यं समाश्रिताः॥ २१.८३ ॥	
कामो हि नरकायैव सर्वेषां प्राणिनां ध्रुवम्॥	
दुःखरूपी ह्यनंगोऽयं जानीध्वं मम भाषितम्॥ २१.८४ ॥	
तारकोऽपि दुराचारो निष्कामोऽद्य भविष्यति॥	
विनाकामेन च कथं पापमाचरते नरः॥ २१.८५ ॥	
तस्मात्कामो मया दग्धः सर्वेषां शांतिहेतवे॥	
युष्माभिश्च सुरैः सर्वैरसुरैश्च महर्षिभिः॥ २१.८६ ॥	
अन्यैः प्राणिभिरेवात्र तपसे धीयतां मनः॥	
कामक्रोधविहीनं च जगत्सर्वं मया कृतम्॥ २१.८७ ॥	
तस्मादेनं पापिनं दुःखमूलं न जीवयिष्यामि सुराः प्रतीक्ष्यताम्॥	
निरन्तरं चात्मसुखप्रबोधमानंदलक्षणमागाधमनन्यरूपम्॥ २१.८८ ॥	
एवमुक्तास्तदा तेन शंभुना परमेष्ठिना॥	
ऊचुर्महर्षयः सर्वे शकर लोकशंकरम्॥ २१.८९ ॥	
यदुक्तं भवता शंभो परं श्रेयस्करं हि नः॥	
किं तु वक्ष्याम देवेश श्रूयतां चावधार्यताम्॥ २१.९० ॥	
यथा सृष्टमिदं विश्वं कामक्रोधसमन्वितम्॥	
तत्सर्वं कामरूपं हि स कामो न तु हन्यते॥ २१.९१ ॥	
धर्मार्थकामामोक्षाश्च चत्वारो ह्येकरूपताम्॥	
नीतायेन महादेव स कामोऽयं न हन्यते॥ २१.९२ ॥	
कथं त्वया हि संदग्धः कामो हि दुरतिक्रमः॥	
येन संघटितं विश्वमाब्रह्मस्थावरात्मकम्॥ २१.९३ ॥	
कामेन हीयते विश्वं कामेन पाल्यते॥	
कामेनोत्पद्यते विश्वं तस्मात्कामो महाबलः॥ २१.९४ ॥	
यस्मात्क्रोधो भवत्युग्रो येन त्वं च वशीकृतः॥	
तस्मात्कामं महादेव संबोधयितुमर्हसि॥ २१.९५ ॥	
त्वया संपादितो देव मदनो हि महाबलः॥	
समर्थो हि समर्थत्वात्तत्सामर्थ्यं करिष्यति॥ २१.९६ ॥	
ऋषिभिश्चैवमुक्तोऽपि द्विगुणं रूपमास्थितः॥	
चक्षुषा हि तृतीयेन दग्धुकामो हरस्तदा॥ २१.९७ ॥	
मुनिभिश्चारणैः सिद्धैर्गणैश्चापि सदाशिवः॥	
स्तुतश्च वंदितो रुद्रः पिनाकी वृषवाहनः॥ २१.९८ ॥	
मदनं च तथा दग्ध्वा त्यक्त्वा तं पर्वतं रुषा॥	
हिमवंताभिधं सद्यस्तिरोधानगतोऽभवत्॥ २१.९९ ॥	
तिरोधानगतं देवी वीक्ष्य दग्धं च मन्मथम्॥	
सकोकिलं सचूतं च सभृंगं सहचंपकम्॥ २१.१०० ॥	
तथैव दग्धं मदनं विलोक्य रत्या विलापं च तदा मनस्विनी॥	
सबाष्पदीर्घं विमना विमृस्य कथं स रुद्रो वशगो भवेन्मम॥ २१.१०१ ॥	
एवं विमृश्य सुचिरं गिरिजा तदानीं संमोहमाप च सती हि तथा बभाषे॥	
संमुह्यमाना रुदतीं निरीश्यरतिर्महारूपवतीं मनस्विनीम्॥ २१.१०२ ॥	
मा विषादं कुरु सखि मदनं जीवयाम्यहम्॥	
त्वदर्थं भो विशालाक्षि तपसाऽऽराधयाम्यहम्॥ २१.१०३ ॥	
हरं रुद्रं विरुपाक्षं देवदेवं जगद्गुरुम्॥	
मा चिंतां कुरु सुश्रोमि मदनं जीवयाम्यहम्॥ २१.१०४ ॥	
एवम श्वास्य तां साध्वी गिरिजां रतिरंजसा॥	
तपस्तेपे च सुमहत्पतिं प्राप्तुं सुमध्यमा॥ २१.१०५ ॥	
मदनो यत्र दग्धश्च रुद्रेण परमात्मना॥	
तप्यमानां तपस्तत्र नारदो ददृशे तदा॥ २१.१०६ ॥	
उवाच गत्वा सहसा भामिनीं रतिमंतिके॥	
कस्यासि त्वं विशालाक्षि केन वा तप्यते तपः॥ २१.१०७ ॥ 	
तरुणी रूपसंपन्ना सौभाग्येन परेण हि॥	
नारदस्य वचः श्रुत्वा रोषेण महता तदा॥	
उवाच वाक्यं मधुरं किंचिन्निष्ठुरमेव च॥ २१.१०८ ॥	
॥रतिरुवाच॥	
नारदोऽसि मया ज्ञातः कुमारस्त्वं न संशयः॥	
स्वस्वरूपादर्शनं च कर्तुमर्हसि सुव्रत॥ २१.१०९ ॥	
यथागतेन मार्गेण गच्छ त्वं मा विलंबितम्॥	
बटो न किंचिज्जानासि केवलं कलिकृन्महान्॥ २१.११० ॥	
परस्त्रीकामुकाः क्षुद्रा विटा व्यसनिनश्च ये॥	
तथा ह्यकर्मिणः स्तब्धास्तेषां मध्ये त्वमग्रणीः॥ २१.१११ ॥	
एवं निर्भर्त्सितो रत्या नारदो मुनिसत्तमः॥	
स्वयं जगाम त्वरीतं शंबरं दैत्यपुंगवम्॥ २१.११२ ॥	
शशंस दैत्यराजाय दग्धं मदनमेव च॥	
रुद्रेण क्रोधयुक्तेन तस्य भार्या मनस्विनी॥ २१.११३ ॥	
तामानय महाभाग भार्यां कुरु महाबल॥	
अतीव रूपसंपन्ना या आनीतास्त्वयानघ॥	
तासां मध्ये रूपवती रतिः सा मदनप्रिया॥ २१.११४ ॥	
एवमाकर्ण्य वचनं देवर्षेर्भावितात्मनः॥	
जगाम सहसा तत्र यत्रास्ते सा सुशोभना॥ २१.११५ ॥	
तां दृष्ट्वा सु विशालाक्षीं रतिं मदनमोहिनीम्॥	
उवाच प्रहसन्वाक्यं शंबरो देवसंकटः॥ २१.११६ ॥	
एहि तन्वि मया सार्द्धं राज्यं भोगान्यथेष्टतः॥	
भुंक्ष्व देवि प्रसादान्मे तपसा किं प्रयोजनम्॥ २१.११७ ॥	
एवमुक्ता तदा तेन शंबरेण महात्मना॥	
उवाच तन्वी मधुरं महिषी मदनस्य सा॥ २१.११८ ॥	
विधवाहं महाबाहो नैवं भाषितुमर्हसि॥	
राजा त्वं सर्वदैत्यानां लक्ष्णैः परिवारितः॥ २१.११९ ॥	
एतत्तद्वचनं श्रुत्वा शंबरः काममोहितः॥	
करे ग्रहीतु कामोऽसौ तदा रत्या निवारितः॥ २१.१२० ॥	
विमृश्य मनसा सर्वमजेयत्वं च तस्य वै॥	
मा स्पृश त्वं च रे मूढ मम संस्पर्शजेन वै॥ २१.१२१ ॥	
संपर्केण च दग्धोऽसि नान्यथा मम भाषितम्॥	
तदोवाच महातेजाः शंबरः प्रहसन्निव॥ २१.१२२ ॥	
विभीषिकाभिर्बह्वीभिर्मां भीषयसि मानिनि॥	
गच्छ शीघ्रं मम गृहं बहूक्त्या किं प्रयोजनम्॥ २१.१२३ ॥	
इत्युच्यमानेन तदा नीता सा प्रसभं तथा॥	
स्वपुरं परमं तन्वी शंबरेण मनस्विनी॥ २१.१२४ ॥	
कृता महानसेऽध्यक्षा नाम्ना मायावतीति च॥ २१.१२५ ॥	॥ऋषय ऊचुः॥	
पार्वत्याधिकृतं सर्वं मदनानयनं प्रति॥	
संबरेण हृतातन्वी मदनस्य प्रिया सती॥	
अत ऊर्ध्वं तदा सूत किं जातं तत्र वर्ण्यताम्॥ २१.१२६ ॥	
॥सूत उवाच॥	
गतं तदा शिवं दृष्ट्वा दग्ध्वा मदनमोजसा॥	
पार्वती तपसा युक्ता स्थिता तत्रैव भामिनी॥ २१.१२७ ॥	
पित्रा तेन तदा तन्वी मात्रा चैव विचारिता॥	
बाले एहि गृहे शीघ्रं मा श्रमं कर्तुमर्हसि॥ २१.१२८ ॥	
उक्ता ताभ्यां तदा साध्वी गिरिजा वाक्यमब्रवीत्॥ २१.१२९ ॥	॥पार्वत्युवाच॥	
नागच्छामि गृहं मातस्तात मे श्रृणु तत्त्वतः॥	
वाक्यं धर्मार्थयुक्तं च येन त्वं तोषमेष्यसि॥ २१.१३० ॥	
शंभुः परेषां परमो दग्धो येन महाबलः॥	
मदनो मम सान्निध्यमानयेऽत्रैव तं शिवम्॥ २१.१३१ ॥	
दुर्लभोहि तदा शंभुः प्राणिनां गृहमिच्छताम्॥	
नागच्छामि गृहं मातस्तस्मात्सर्वं विमृश्यताम्॥ २१.१३२ ॥	
तदोवाच महातेजा हिमवान्स्वसुतां प्रति॥	
दुराराध्यः शिवः साक्षात्सर्वदेवनमस्कृतः॥	
त्वया प्राप्तुमशक्यो हि तस्मात्त्वं स्वगृहं व्रज॥ २१.१३३ ॥	
सा बाष्पपूरितेनैव कंठेन स्वसुतां प्रति॥	
उवाच मेना तन्वंगियाहि शीघ्रं गृहं प्रति॥ २१.१३४ ॥	
तदा प्रहस्य चोवाच मातरं प्रति पार्वती॥	
प्रतिज्ञां श्रृणु मे मातस्तपसा परमेण हि॥ २१.१३५ ॥	
अत्रैव तं समानीय वरयामि विचक्षणम्॥	
नाशयामि रुद्रस्य रुद्रत्वं वारवर्णिनि॥ २१.१३६ ॥	
सुखरूपं परित्यज्य गिरिजा च मनस्विनी॥	
शंभोरारधनं चक्रे परमेण समाधिना॥ २१.१३७ ॥	
जया च विजया चैव माधवी च सुलोचना॥	
सुश्रुता च श्रुता चैव तथैव च शुकी परा॥ २१.१३८ ॥	
प्रम्लोचा सुभगा श्यामा चित्रांगी चारुणी स्वधा॥	
एताश्चान्याश्च बहवः सख्यस्ता गिरिजां प्रति॥	
उपासांचक्रिरे सा च देवगर्भा च भामिनी॥ २१.१३९ ॥	
तपसा परमोग्रेण चरंती चारुहासिनी॥	
मदनो यत्र दग्धश्च रुद्रेण च महात्मना॥	
तत्रैव वेदिं कृत्वा च तस्योपरि सुसंस्थिता॥ २१.१४० ॥	
त्यक्त्वा जलाशनं बाला पर्णादा ह्यभवच्च सा॥	
ततः साऽर्द्राणि पर्णानि त्यक्त्वा शुष्काणि चाददे॥ २१.१४१ ॥	
शुष्काणि चैव पर्णानि नाशितानि तया यदा॥	
अपर्णेति च विख्याता बभुव तनुमध्यमा॥ २१.१४२ ॥	
वायुपानरता जाता अंबुपानादनंतरम्॥	
कालक्रमेण महता बभूव गिरिजा सती॥	
एकांगुष्ठेन च तदा दधार च निजं वपुः॥ २१.१४३ ॥	
एवमुग्रेण तपसा शंकराराधनं सती॥	
चकार परया तुष्ट्या शंभोः प्रीत्यर्थमेव च॥ २१.१४४ ॥	
परं भावं समाश्रित्य जगन्मंगलमंगला॥	
तुष्ट्यर्थं च महेशस्य तताप परमं तपः॥ २१.१४५ ॥	
एवं दिव्यसहस्राणि वर्षाणि च तताप वै॥	
हिमा लयस्तदागत्य पार्वतीं कृतनिश्चयाम्॥ २१.१४६ ॥	
सभार्यः स सुतामाप्त उवाच च महासतीम्॥	
मा खिद्यतां महादेवि तपसानेन भामिनि॥ २१.१४७ ॥	
क्व रुद्रो दृश्यते बाले विरक्तो नात्र संशयः॥	
त्वं तन्वी तरुणी बाला तपसा च विमोहिता॥ २१.१४८ ॥	
भविष्यति न संदेहः सत्यं प्रतिवदामि ते॥	
तस्मादुत्तिष्ठ याह्याशु स्वगृहं वरवर्णिनि॥ २१.१४९ ॥	
किं तेन तव रुद्रेण ये दग्धः पुराऽनघे॥	
मदनो निर्विकारित्वात्तं कथं प्रार्थयिष्यसि॥ २१.१५० ॥	
गगनस्थो यथा चंद्रो ग्रहीतुं न हि शक्यते॥	
तथैव दुर्गमः शर्भुर्जानीहि त्वं शुचिस्मिते॥ २१.१५१ ॥	
तथैव मेनया चोक्ता तथा सह्याद्रिणा सती॥	
मेरुणा मंदरेणैव मैनाकेन तथैव च॥ २१.१५२ ॥	
एभिरुक्ता तदा तन्वी पार्वती तपसि स्थिता॥	
उवाच प्रहसन्त्तेव हिमवंतं शुचिस्मिता॥ २१.१५३ ॥	
पुरा प्रोक्तं त्वया तात अंब किं विस्मृतं त्वया॥	
अधुनैव प्रतिज्ञां च श्रृणुध्वं मम बांधवाः॥ २१.१५४ ॥	
विरक्तोऽसौ महादेवो मदनो येन वै हतः॥	
तं तोषयामि तपसा शंकरं लोकशंकरम्॥ २१.१५५ ॥	
सर्वे यूयं च गच्छंतु नात्र कार्या विचारणा॥	
दग्धो हि मदनो येन येन दग्धं गिरेर्वनम्॥ २१.१५६ ॥	
तमानयामि चात्रैव तपसा केवलेन हि॥	
तपोबलेन महता सुसेव्यो हि सदाशिवः॥ २१.१५७ ॥	
तं जानीध्वं महाभागाः सत्यंसत्यं वदाम्यहम्॥ २१.१५८ ॥	
संभाषमाणा जननीं तदानीं हिमालयं चैव तथा च मेनाम्॥	
तथैव मेरुं मितभाषिणी तदा सा मंदरं पर्वतराजकन्या॥	
जग्मुस्तदा तेन पथा च पर्वता यथागतेनापि विचक्षमाणाः॥ २१.१५९ ॥	
गतेषु तेषु सर्वेषु सखीभिः परिवारिता॥	
तत्रैव च तपस्तेपे परमार्था सती तदा॥ २१.१६० ॥	
तपसा तेन महता तप्तमासीच्चराचरम्॥	
तदा सुरासुराः सर्वे ब्रह्माणं शरणं गताः॥ २१-१६१ ॥	
'''॥देवा ऊचुः॥	
त्वया सृष्टमिदं सर्वं जगद्देव चराचरम्॥	
त्रातुमर्हसि देवान्नस्त्वदन्यो नोपपद्यते॥ २१.१६२ ॥	
अस्माकं रक्षणे शक्त इत्याकर्ण्य वचस्तदा॥	
विमृश्य च तदा ब्रह्मा मनसा परमेण हि॥ २१.१६३ ॥	
गिरिजातपसोद्भूतं दावाग्निं परमं महत्॥	
ज्ञात्वा ब्रह्मा जगा माशु क्षीराब्धिं परमाद्भुतम्॥ २१.१६४ ॥	
तत्र सुप्तं सुप्लयंके शेषाख्ये चातिशोभने॥	
लक्ष्म्या पादोपयुगलं सेव्यमानं निरंतरम्॥ २१.१६५ ॥	
दूरस्थेनापि तार्क्ष्येण नतकंधरधारिणा॥	
सेव्यमानं श्रिया कांत्या क्षांत्या वृत्त्या दयादिभिः॥ २१.१६६ ॥	
नवशक्तियुतं विष्णुं पार्पदैः परिवारितम्॥	
कुमुदोथ कुमुद्वांश्च सनकश्च सनंदनः॥ २१.१६७ ॥	
सनातनो महाभागः प्रसुप्तो विजयोऽरिजित्॥	
जयंतश्च जयत्सेनो जयश्चैव महाप्रभः॥ २१.१६८ ॥	
सनत्कुमारः सुतपा नारदश्चैव तुंबुरुः॥	
पांचजन्यो महाशंखो गदा कौमोदकी तथा॥ २१.१६९ ॥	
सुदर्शनं तथा चापं शार्ङ्गं च परमाद्भुतम्॥	
एतानि वै रूपवंति दृष्टानि परमेष्ठिना॥ २१.१७० ॥	
विष्णोः समीपे परमामनो भृशं समेत्य सर्वे सुरदानवास्तदा॥	
विष्णुं चाहुः परमेष्ठिनां पतिं तीरे तदानीमुदधेर्महात्मनः॥ २१.१७१ ॥	
त्राहित्राहि महाविष्णो तप्तान्नः शरणागतान्॥	
तपसोग्रेण महता पार्वत्याः परमेण हि॥	
शेषासने चोपविष्ट उवाच परमेश्वरः॥ २१.१७२ ॥	
युष्माभिः सहितश्चापि व्रजामि परमेश्वरम्॥	
महादेवं प्रार्थयामो गिरिजां प्रति वै सुराः॥ २१.१७३ ॥	
पाणिग्रहार्थमधुना देवदेवः पिनाकधृक्॥	
यथा नेष्यति तत्रैव करिष्यामोऽधुना वयम्॥ २१.१७४ ॥	
तस्माद्वयं गमिष्यामो यत्र रुद्रो महाप्रभुः॥	
तपसोग्रेण संयुक्तो ह्यास्ते परममंगलः॥ २१.१७५ ॥	
विष्णोस्तद्वचनं श्रुत्वा ऊचुः सर्वे सुरासुराः॥	
न यास्यामो वयं सर्वे विरूपाक्षं महाप्रभम्॥ २१.१७६ ॥	
यदा दग्धः पुरा तेन मदनो दुरतिक्रमः॥	
तथैव धक्ष्यत्यस्माकं नात्र कार्या विचारणा॥ २१.१७७ ॥	
प्रहस्य भगवान्विष्णुरुवाच परमेश्वरः॥	
मा भयं क्रियतां सर्वैः शिवरूपी सदाशिवः॥ २१.१७८ ॥	
स न धक्ष्यति सर्वेषां देवानां भयनाशनः॥	
तस्माद्भवद्भिर्गतव्यं मया सार्द्धं विचक्षणाः॥ २१.१७९ ॥	
शंभुं पुराणं पुरुषं ह्यधीशं वरेण्यरूपं च परं पराणाम्॥ 	
तपो जुषाणं परमार्थरूपं परात्परं तं शरणं व्रजामि॥ २१.१८० ॥	
इति श्रीस्कांदे महापुराण एकाशीतिसाहस्र्यां संहितायां प्रथमे माहेश्वरखण्डे केदारखण्डे पार्वतीपश्चर्यावर्णनंनामैकविंशतितमोऽध्यायः॥ २१ ॥ छ ॥	

केदारखण्डः